Subject: [Liturgia] Dolhai Lajos könyve

From: Verbényi István <[email-masked]>
Date: Mon, 23 Dec 2002 16:53:03 +0100

Kedves Listatagok!

Az alábbi cikket nem jelentette meg az Új Ember karácsonyi számában. Ezért ezt itt közlöm, de a szakmai megjegyzéseket - csak a lista számára - itt közreadom.

 A liturgia teológiája
Dolhai Lajos új könyve

            A magyar katolikus és keresztény könyvkiadás számos jó könyvvel tette színessé a karácsonyi könyvválasztékot. A Jel kiadó gondozásában jelent meg A liturgia teológiája c. könyv, Dolhai Lajos egri teológiai tanár munkája.

            A könyv nem a liturgia egyes részeivel - liturgiatörténet, Eukarisztia ünneplése, szentségek, liturgikus idő - liturgikus szempontból foglalkozik, hanem mindezeknek a teológiai alapjait magyarázza el. A II. Vatikáni Zsinat Liturgikus Konstitúciója (SC) fejtette ki a maga teljességében a liturgia teológiai lapjait. A szerző arra vállalkozott, hogy az SC 5-13. pontját magyarázza el részletesen.

            A liturgia, a liturgika és a misztérium fogalmának kifejtése után az üdvösség történetével foglalkozik, amely jelenvalóvá lesz a liturgikus cselekményekben. Csak a megtestesülés misztériumát emeli ki, de rögtön utána egy hosszú fejezetben foglalkozik a Szentháromság és a liturgia kapcsolatával. Ezt a témát eléggé közel hozta a jubileumi szentévre való felkészülés, amikor az isteni személyeknek szentelt a Szentatya egy-egy előkészületi évet.

            Az Egyház éltének legszentebb tevékenysége a liturgia szolgálata. Ugyanis ebben valósul meg az Isten dicsérete és az emberek megszentelése. Logikusan folytatódik a szentségek liturgikus teológiai szempontjainak vizsgálata. Így egyre teljesebben bontakozhat ki előttünk a gyakorlati szentségi élet jelentősége.

            Mindig érdekes kutatási téma, hogy hogyan valósul meg az Egyház imádságaiban a hit tanítása. Ebből is kapunk ízelítőt a liturgikus élet néhány témájában, mint az Eukarisztia a mise áldozás utáni könyörgéseiben, vagy a gyászmise könyörgéseinek tanítása. Ezekhez jó bevezetőként szolgál az euchológiáról szóló összefoglalás, amely az Egyház imádságainak törvényeit foglalja össze. Szerencsés választása a szerzőnek, hogy néhány liturgikus elem teológiai magyarázatát is hozza.

            A könyvet mindazoknak ajánljuk, akik a liturgikus ünneplés mélységeit jobban meg kívánják ismerni. Elsősorban a lelkipásztoroknak, hogy minél inkább tudatosodjon bennük az a szent szolgálat, amit végeznek. A hitoktatóknak, hogy ne csak a szertartásokat tanítsák, hanem vegyék észre azok liturgikus mélységeit. De nagy haszonnal forgathatják mindazok e könyvet, akik jobban szeretnék megismerni a liturgikus élet alapjait.            Verbényi István

Szakmai megjegyzések:

1. Amikor e könyvet végigolvastam, mindig szemem előtt lebegett a világhírű Salvatore MARSILI professzor előadásai és az Anamnesisben írt közel 70 oldalas magyarázata. Éppen ebben a témában fontos az arányosság, amint ezt ő tette művében.

2. Csak dicsérni tudom a megtestesülés témájában részletes magyarázatát. Azonban nagyon sajnálom, hogy az üdvösség történetének a legjelentősebb eseményét, a húsvéti misztérium ünneplését igazában nem fejtette ki. Ez a könyv legnagyobb hiányossága.

3. A felsorolt példák jó illusztrációk, ízelítőt adnak a témából (euchológia egyes területei, stb.). Arra mindenképpen jók, hogy az érdeklődést felcsigázzák és egy kicsit bepillantsanak az érdeklődők a liturgikus kutatások világába.

Mindezen hiányosságok ellenére örömmel üdvözlöm a könyvet, és szerzőjének az elkövetkezendő években eredményes munkát kívánok, és örvendeztessen meg minket hasonló témájú írásokkal. Kedves és hasznos ajándék a liturgiát kedvelő papoknak, teológusoknak és érdeklődő hívőknek.

                                                                    Verbényi István