Subject: [Liturgia] zenekari misék

From: Szoliva Gabor <[email-masked]>
Date: Mon, 25 Nov 2002 20:03:31 +0100 (CET)

Laudetur Iesus Christus!

 Először is engedjék meg a kedves listatagok, hogy 
bemutatkozzam, mivel először írok a listára.
 Szoliva Gábor vagyok, a Budapesti Műszaki Egyetem 
villamosmérnök szakos hallgatója.
 Vidéki lévén (Nagykanizsán lakom) engem nagy örömmel 
töltött el, mikor Budapestre kerültem, hogy egyházzeneileg 
milyen széles spektrumot találhat az érkeklődő hívő. 
Személy szerint a gregoriánt és a reneszánsz kórusirodalmat 
szeretem vokális egyházi műfajokban, orgonán a barokk áll 
hozzám a legközelebb, de nagyon szívesen részt vennék egy 
olyan misén, ahol az ordinárium Mozarttól vagy éppen 
Liszttől hangzik el.  
 Kérem a kedves listatagokat, hogy írjanak néhány 
templomról, ahol a zenekari szolgálat "bevett szokás"!

 Köszönettel: Szoliva Gábor

---

From: Zoltán Tamás <[email-masked]>
Date: Mon, 25 Nov 2002 23:49:44 +0100 (MET DST)

Salvete,
életemben meghatározó marad az a néhány év, amit ministránsként eltölthettem.
Rang és elismerés volt a nagymise  asszisztenciájába bekerülni, albában ministrálni,
 s az albát a "kismiséken " is hordani.
Ezeken a nagymiséken ádvent és nagyböjt kivételével zenekari misék voltak, vannak.
Hozzátartozott (hozzátartozik) a vasárnapunkhoz, s ezt ma sem látom másként.
Ma sem érzem, hogy ki voltam zárva a participatio actuosa-ból.
Viszont elfogadom azok véleményét, akiktől ez távolabb áll, akár habitusuk, akár
egyéb véleményük alapján.
Bár ehhez a következőket teszem hozzá:

Zoltán nap Istenes Szent János ünnepére esik (március 8.), a plébános atyával együtt tartottuk a névnapot.
Emlékszem, a zenekar betanulta Haydn: Istenes Szent János miséjét, azt szolgálták.
Mekkora öröm volt és meglepetés.
Nem feltétlenül a zene miatt, hanem azért, mert az atya olyan embereket gyűjtött maga köré, akik
örömmel vállalták ezt. 
Azt gondolom, énekelhettek volna "bármit", a lélek, a Lélek szava volt az, ami élménnyé és igazzá tette.
Örömmel vállaltuk a szolgálatot, s egy kicsit sajnáljuk is, hogy ennek így vége.

December 5-én, este hatkor emlékezünk Fábián János lelkiatyánkra a Mátyás templomban halálának 2. évfordulóján.

Pax, ZT