Subject: [Liturgia] Megemlékezés Arató M. Orbán ciszter atyáról

From: Verbényi István <[email-masked]>
Date: Fri, 24 Oct 2003 22:49:38 +0200

Hogyan készült a Liturgikus Lexikon

    A napokban kaptuk a hírt, hogy Arató Miklós Orbán ciszter atya 80 éves korában Pécsen elhunyt. A Liturgikus Lexikon készítésében munkatársak voltunk, és e néhány sorral szeretnék emléke előtt tisztelegni.

    Amikor 1983. augusztusában Rómából liturgikus tanulmányaim után hazatértem, egy idős atya érkezését jelezték a szeminárium portájáról. Még le sem tettem a telefont, már nyílt az ajtó, és belépett az atya. Így szólt: Nem sokat beszélek. Bíró Lucián vagyok a cseh Komáromból, bencés, 1933-ban én szedtem rá és adtam ki Radó és Kühár szerkesztette Liturgikus Lexikont. Azóta ilyen könyv nem került kiadásra. Most jöttél haza Rómából, és ezt most meg kell csinálnod. Hoztam a szócikkek jegyzékét, és néhányat kidolgoztam, tehát lehet dolgozni.
    Időt kértem, de közölte, hogy nem fog békén hagyni. Keressek munkatársakat, ő pedig segít, piszkál és ellenőriz.
    Hosszas keresés után összeállt a stáb, akik közül Arató M. Orbán atya lett a szerkesztőtárs.
    Lucián atya listájával kezdtünk dolgozni. Az egyes szakcikkeket kiosztottuk szakembereknek (ének, gregorián, patrisztika, görög és keleti liturgiák), de a nagy része megmaradt nekünk. Miklós atyáról tudtam hisz már régen ismertük egymást, hogy az egyházművészet kiváló szakembere. 
Gyűltek a szócikkek. Közben a magunk anyagát is készítettük. Mi hetenként egy-két alkalommal találkoztunk valamelyikünk plébániáján, végigbeszéltük a szócikkeket, közben mindig találtunk újabbakat is, amit be kellett tenni, illetve kiadni, vagy kidolgozni. Nagyon sokat éjszakáztunk, mert tudtuk, hogy a kezdeti lendületet csak az intenzív munkavégzés mellett tudjuk megtartani. 
    A kijavított szócikkeket végleges formában, külön lapokra legépeltük. Amikor - talán 1987-ben voltunk - az anyag egyben volt, megformáztuk őket, a különböző jeleket (~, >) bejegyezve, kiadtuk gépelésre az egészet, amely kb. 2 hónapig tartott.
    Közben készültek az ábrák és a fotók. Simon András kiváló munkát végzett, de Miklós atya mellett meg is izzadt. Az atya odaült András mellé, és amíg nem volt az ő elképzelése szerint megfelelő, addig nem engedte abbahagyni a rajzolásban. Külön ajándék volt számunkra, hogy Timkó Imre görög katolikus püspök úr három rajzát is megkaptuk közlésre. A fotók ugyanilyen körültekintéssel készültek. Megírtuk a bevezetéseket és az útmutatásokat, majd Konkoly István püspök atyát kértük az ajánlás elkészítésére. 
    A kéziraton való utolsó munkánk volt, hogy lapról-lapra végignéztük még egyszer az egészet, és bevittük az Ecclesia kiadóhoz. Következtek a várakozás hetei. A korrekturát nagyon hamar átnéztük, és még néhány javítást eszközöltünk. Miklós atyával azzal vittük vissza, hogy reméljük, nem lesz benne hiba.
    Elérkezett 1989. november vége, és kezünkben tarthattuk azt a művet, amelyet munkatársainkkal elkészítettünk. Mindketten rohantunk haza, hogy otthon, nyugodtan végiglapozzuk munkánkat. Leültem az íróasztalhoz, aztán csak olvastam, olvastam. És a közepén találtam egy hibát. Szent Márk kimaradt a kalendáriumból. Ebben a pillanatban megszólalt a telefon. Miklós atya csak ennyit kérdezett: Megtaláltad? Meg - válaszoltam. Magyarázatra nem volt szükség, mindkettőnk rögtön tudta, miről van szó.
    Bíró Lucián atya élete utolsó hónapjában még kézbe vehette a Lexikont. Annyit mondott: most már nyugodtan halok meg. 1990-ben halt meg. 
    A Lexikon nagy siker volt. 6000 példányban jelent meg, elfogyott két év alatt. A megjelenéskor voltak a romániai változások, és Valentiny Géza prelátus úr a Caritas szervezeten keresztül minden erdélyi magyar papnak ajándékba a Biblikus és Liturgikus Lexikont küldte meg ajándékul.
    Időközben a rendek megkezdhették működésüket. Miklós atyára a ciszter rendnek Pécsen volt szüksége. Így a találkozásaink ritkák lettek.     Amikor a második kiadás előkészítése szóba került, csak ennyit tudott mondani: sok a munkám, én már nem tudom vállalni. Amikor a 2. kiadásról beszámoltam, nagyon örült neki. A 2. kiadásban már az ifjú nemzedék tagjai közül is választottam segítőt. Füzes Ádám még Rómában tanult, de a kért címszót kidolgozta és elkészítette (A liturgia a Katolikus Egyház Katekizmusában). Új szócikkek is kerültek (pl. az in kulturáció, amelynek teljes dokumentuma a közeljövőben jelenik meg magyarul), és a megjelenésig az összes liturgikus könyv jegyzéke latin és magyar kiadásának jegyzéke. A Lexikon megjelenésekor azonnal küldtem neki néhány példányt, kérésének megfelelően. A 2. kiadásnál már számítógéppel dolgoztunk, összehasonlíthatatlanul könnyebb volt, mint az első kiadásnál.
    Amikor 2001-ben a Lexikon megjelent, levelet írtam és egy példányt mellékelten az ifjú liturgikus nemzedéknek. Arra kértem őket, hogy a következő kiadás már az ő feladatuk. Kellene bővíteni, a történeti részekkel teljesebbé tenni. Reméljük, hogy meg is fogják tenni.
Miklós atya még megérhette, hogy a Lexikon az Interneten is hozzáférhető. A www.malezi.hu vagy www.katolikus.hu/malezi a teljes szöveg és képanyag megtalálható.
Miklós Orbán atyának, aki a liturgia fáradhatatlan apostola volt adja meg az Úr az örök mennyei liturgiában való részvételt. RIP.
Temetése Pécsen lesz október 29-én 13 óra 30-kor a ciszter sírkertben, előtte 11 órakor lesz a szentmise a székesegyházban.
Verbényi István